ปิดชั่วคราว “กองสลากพลัส” หลัง “นอท” เจอดีเอสไอแจ้ง 2 ข้อหาฟอกเงิน
"นอท กองสลากพลัส" เข้ารับทราบข้อหาคดีฟอกเงิน-ร่วมจัดให้เล่นพนันออนไลน์ พร้อมมั่นใจหลักฐานชี้แจงได้ พร้อมขอยุติบทบาทการขายสลากออนไลน์ไปก่อน
"นอท กองสลากพลัส" เข้ารับทราบข้อหาคดีฟอกเงิน-ร่วมจัดให้เล่นพนันออนไลน์ พร้อมมั่นใจหลักฐานชี้แจงได้ พร้อมขอยุติบทบาทการขายสลากออนไลน์ไปก่อน
31 ม.ค. 2566

นายพันธ์ธวัช นาควิสุทธิ์ หรือ นอท กองสลากพลัส เจ้าของบริษัทลอตเตอรี่ออนไลน์ จำกัด ผู้ให้บริการแพลตฟอร์มขายสลากกินแบ่งรัฐบาลออนไลน์ “กองสลากพลัส” พร้อมด้วยทนายความส่วนตัว เข้ารับทราบข้อกล่าวหากับนายพงษธร อินอำนวย ผู้อำนวยกการศูนย์คดียาเสพติด กรมสอบสวนคดีพิเศษ หรือดีเอสไอ จำนวน 2 คดี ได้แก่ คดี 288/2565 ข้อหาร่วมกันฟอกเงิน และคดี 6/2566 ข้อหาร่วมกันจัดให้มีการเล่นการพนันและร่วมกันฟอกเงิน
โดย นายพันธ์ธวัช เปิดเผยหลังเข้ารับทราบว่า ตนไม่ได้ทำตามที่ถูกกล่าวหา แต่เมื่ออยู่ภายใต้กฎหมายไทย เมื่อเข้าสู่กระบวนการแล้วและกระทบต่อความเชื่อมั่น จึงขอยุติบทบาทการจำหน่ายลอตเตอรี่ไว้เพียงเท่านี้ก่อนจนกว่าจะพิสูจน์ข้อกล่าวหาทั้งหมดแล้ว และหลังจากเสร็จสิ้นจึงจะมาว่ากันอีกที อย่างไรก็ตาม ตนยังคงปฏิเสธทุกข้อกล่าวหา ส่วนลูกค้าท่านใดที่ซื้อลอตเตอรี่งวดนี้ไปแล้วหากถูกรางวัลเงินจะยังเป็นของลูกค้า จะได้รับเงินรางวัลตามปกติ
ขณะเดียวกันก็ยืนยันว่าไม่หนักใจ เพราะตนไม่ได้ทำ ส่วนหลักฐานที่จะนำมายืนยันนั้นเป็นพยานหลักฐานและต้องพิสูจน์กันในขั้นตอนต่อไป มั่นใจในพยานหลักฐานว่าสามารถสู้กับคดีได้ 100% และสามารถชี้แจงได้ทุกเส้นทาง ทั้งนี้ก็มองว่าในการแจ้งข้อกล่าวหาครั้งนี้ทางดีเอสไอ เป็นการทำตามหน้าที่ ตรงไหนที่สงสัยก็จะขึ้นสู่กระบวนการพิสูจน์ในขั้นตอนต่อไป
สำหรับหลักฐานส่วนไหนที่ทำให้ถูกแจ้งข้อกล่าวหาฟอกเงินนั้น นายพันธ์ธวัช ระบุว่า น่าจะเป็นเช็คที่ตนรับมาจากนายอรรถกานต์ ซึ่งมีคนเข้าใจผิดในเรื่องนี้ทำให้ตนเสียหายมาก ซึ่งยืนยันว่าตนเคยเจอในนายอรรถกานต์เพียงครั้งเดียว แต่นายสันธนะไปเผยแพร่ว่า นาย อ. คือเอ็ดดี้-พันณรงค์ ซึ่งตนรู้จักกับนายเอ็ดดี้จริง เพราะเคยเปิดบริษัทร่วมกันแต่ก็ล้มเลิกกิจการไปแล้ว และเราก็รู้จักกันในฐานะเพื่อนกินและเพื่อนเที่ยว ส่วนกรณีเส้นทางเงิน 39 รายการ ก็ต้องพิสูจน์กันต่อไป ส่วนนี้ยังไม่สามารถพูดอะไรได้มาก
นอกจากนี้ ยืนยันว่าการยุตติการจำหน่ายสลากกินแบ่งรัฐบาลหลังจากนี้ จะไม่กระทบกับผู้ที่ซื้อสลากกินแบ่งรัฐบาลไปก่อนหน้านี้ ซึ่งหากใครถูกรางวัลยังคงสามารถขึ้นเงินรางวัลได้ตามปกติ ส่วนบริษัทกองสลากพลัส จะยังคงอยู่ แค่ยุติการจำหน่ายเท่านั้น